Kim Pegula

**Kim S. Pegula** (født **Kerr**; 1969) er en amerikansk forretningskvinne. Hun og ektemannen Terry Pegula er eiere av National Football League-laget (NFL) Buffalo Bills. Hun var også president for Pegula Sports and Entertainment, holdingselskapet som driftet Bills og National Hockey Leagues Buffalo Sabres i tillegg til flere andre mindre idrettslag og underholdningstjenester, før PSE ble oppløst i 2023. Hun var dermed også lagpresident for flere andre lag underPegula Sports and Entertainment, inkludert Bills og Sabres. Pegula, Shahid Khan og Zygi Wilf er de eneste lageierne i NFL som ble født utenfor USA.

## Tidlig liv
Pegula ble født 7. juni 1969 i Seoul i Sør-Korea. Hun husker ikke sitt eget fødenavn, biologiske foreldre eller liv i Sør-Korea, kun fødselsdato og en vitnesbyrde om at hun ble forlatt på gaten da hun var fem år. En DNA-prøve viste at en av foreldrene hennes trolig kom fra Japan. Hun ble sendt til USA og adoptert av Ralph og Marilyn Kerr den 30. desember 1974. Hun vokste opp med adoptivfamilien i Fairport i New York, en forstad til Rochester. Pegula drev med cheerleading og spilte fagott i skolekorpset. Hun gikk på Houghton College, hvor hun sammen med en en romvenninne la planer om å reise til Alaska for å jobbe nær et fiskeområde da de hadde hørt at det var gode penger å tjene. Ettersom hun ikke hadde råd til reisen søkte hun jobb på en restaurant i Belfast; under jobbintervjuet møtte hun Terry Pegula som spite et måltid i restauranten. I 1991 tilbød Terry henne en jobb i hans naturgasselskap, og de to begynte etter hvert et forhold. I 1993 ble de gift.

## Karriere
Fra 1991 til selskapet ble solgt i 2010 jobbet Pegula for ektemannens bedrift East Resources. Ikke lenge etter kjøpte paret Buffalo Sabres og de to partnerklubbene Buffalo Bandits i NLL og Rochester Americans i AHL. Hun jobbet med planleggingen og konstruksjonen av LECOM Harborcenter like ved Sabres’ arena. Etter at Buffalo Bills’ eier Ralph Wilson døde ble laget lagt ut for salg. Pegula-paret konkurrerte med Donald Trump og en eiergruppe bestående av Jon Bon Jovi og utvalgte personer involvert i Maple Leaf Sports and Entertainment i budrunden. Pegulaene vant og satte en NFL-rekord med et bud på $1,4 milliarder.

Etter kjøpet stiftet Kim og Terry holdingselskapet Pegula Sports and Entertainment for å organisere idrettslagene og plateselskapet Black River Entertainment. Hun var med på å komme på slagordet «One Buffalo», og er også involvert i NFL Foundation. Pegulaene har donert store summer til parets tidligere skoler, inkluder $12 millioner til Houghton College, som gjorde det mulig for skolen å bygge nye sportsfasiliteter og gå over til NCAA Division III. Siden Pegula Sports and Entertainment ble stiftet og med Kim Pegula som president og administrerende direktør har selskapet kjøpt opp flere eiendommer i Buffalo og stiftet et regionalt idrettsnettverk i MSG Western New York. Selskapet har også kjøpt opp to ekstra idrettslag, National Women's Hockey Leagues Buffalo Beauts (før laget ble gitt tilbake til ligaen året etter) og National Lacrosse Leagues Rochester Knighthawks.

I mars 2018 ble Pegula invitert til National Football Leagues forretningskomité hvor hun erstattet Russ Brandon. Pegula var også i NFLs komiteer for Super Bowl og andre store arrangementer.

Etter at Brandon sa opp som president for Pegula Sports and Entertainment samt Bills og Sabres, tok Pegula den 1. mai 2018 over som president for alle lagene og organisasjonene under Pegula Sports and Entertainment. Hun ble den første kvinnelige lagpresidenten i NFL og NHL da hun tok over henholdsvis Bills og Sabres. Pegula forble president frem til holdingselskapet ble avviklet i 2023, etter helseproblemer i 2022 førte til at hun ikke klarte å utføre arbeidsoppgavene hennes. Ektemannen Terry tok over som lagpresident for Bills og Sabres som, i likhet med alle de andre organisasjonene som var under PSE, nå skulle styres separat.

Pegula er en av en håndfull kvinnelige eiere i NFL, som inkluderer Sheila Ford Hamp (Detroit Lions), Virginia Halas McCaskey (Chicago Bears), Amy Adams Strunk (Tennessee Titans), Carol Davis (Las Vegas Raiders), Denise DeBartolo York (San Francisco 49ers), Gayle Benson (New Orleans Saints),  Janice McNair (Houston Texans), Jody Allen (Seattle Seahawks) og Dee Haslam (Cleveland Browns).

## Privatliv
Kim og Terry Pegula har tre barn, Kelly, Matthew og Jessica, som spiller tennis på profesjonelt nivå. Kim har også to stebarn, Michael og Laura, fra Terrys forrige ekteskap. Pegulaene har hus i East Aurora i New York og Boca Raton.

I juni 2022 ble Pegula innlagt på akuttmottaket i Boca Raton av uavklarte grunner. Pegulas datter Jessica sa senere at morens tilstand hadde bedret seg, og innen Jessica deltok under Wimbledon-turneringen i 2022 var hun i rehabilitering. I en artikkel i *[[Players' Tribune]]* den 7. februar 2023 ble det avklart at Kim Pegula ble innlagt med et hjerteinfarkt som hadde ført til «hjerneskade» og «omfattende ekspressiv afasi og hukommelsessvikt» som et resultat av oksygenmangel i hjernen over lengre tid. Jessica Pegula takket søsteren Kelly for å ha reddet morens liv, da hun hadde tatt et HLR-kurs få måneder før hendelsen. Sent i juli 2023 deltok un under en treningsleir for Buffalo Bills, som var den første gangen hun hadde vist seg offentlig på 14 måneder.

Den 23. mars 2023 ble Pegula erklært ufør. Hennes eierskap ble plassert i et trust som ble styrt av Terry og hans forretningspartner Bob Long, og stedatteren Laura Pegula tok over Kims rolle som medeier av Bills tidlig i 2024.

## Referanser


## Eksterne lenker
* Profil på BuffaloBills.com